32011R0327
L 090/8
SLUŽBENI LIST EUROPSKE UNIJE
30.03.2011.
UREDBA KOMISIJE (EU) br. 327/2011
od 30. ožujka 2011.
o provedbi Direktive 2009/125/EZ Europskog parlamenta i Vijeća s obzirom na zahtjeve za ekološki dizajn za ventilatore pogonjene motorima ulazne električne snage između 125 W i 500 kW
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu 2009/125/EZ Europskog parlamenta i Vijeća od 21. listopada 2009. o uspostavljanju okvira za određivanje zahtjeva za ekološki dizajn proizvoda povezanih s energijom (1), a posebno njezin članak 15. stavak 1.,
nakon savjetovanja sa Savjetodavnim forumom za ekološki dizajn,
budući da:
(1)
Na temelju Direktive 2009/125/EZ Komisija treba utvrditi zahtjeve za ekološki dizajn proizvoda povezanih s energijom, koji čine značajan opseg prodaje i trgovine, imaju značajan utjecaj na okoliš i predstavljaju značajan potencijal za poboljšanje u smislu njihovog utjecaja na okoliš bez nametanja pretjeranih troškova.
(2)
Člankom 16. stavkom 2. Direktive 2009/125/EZ predviđeno je da će Komisija, u skladu s postupkom iz članka 19. stavka 3. i kriterijima navedenima u članku 15. stavku 2. i nakon savjetovanja sa Savjetodavnim forumom, prema potrebi, uvesti provedbene mjere za proizvode koji koriste elektromotorne sustave.
(3)
Ventilatori pogonjeni motorima ulazne električne snage između 125 W i 500 kW važan su dio raznih proizvoda za postupanje s plinom. Minimalni zahtjevi energetske učinkovitosti uspostavljeni su za elektromotore u Uredbi Komisije (EZ) br. 640/2009 od 22. srpnja 2009. o provedbi Direktive 2005/32/EZ Europskog parlamenta i Vijeća s obzirom na zahtjeve za ekološki dizajn za elektromotore (2), uključujući elektromotore opremljene pogonima promjenjive brzine. Također se primjenjuju na one motore koji su dio sustava motor-ventilator. Međutim, mnogi ventilatori obuhvaćeni ovom Uredbom koriste se u kombinaciji s motorima koji nisu obuhvaćeni Uredbom (EZ) br. 640/2009.
(4)
Ukupna potrošnja električne energije ventilatora pogonjenih motorima ulazne električne snage između 125 W i 500 kW iznosi 344 TWh godišnje, uz povećanje na 560 TWh u 2020. godini ako se nastave sadašnja kretanja na tržištu Unije. Potencijal isplativog poboljšanja putem dizajna iznosi oko 34 TWh godišnje u 2020. godini, što odgovara emisijama CO2 od 16 Mt. Shodno tome, ventilatori ulazne električne snage između 125 W i 500 kW predstavljaju proizvod za koji bi trebalo uspostaviti zahtjeve za ekološki dizajn.
(5)
Mnogi su ventilatori ugrađeni u druge proizvode, a da nisu zasebno ponuđeni na tržištu ili stavljeni u pogon u smislu članka 5. Direktive 2009/125/EZ i Direktive 2006/42/EZ Europskog parlamenta i Vijeća od 17. svibnja 2006. o strojevima i izmjeni Direktive 95/16/EZ (3). S ciljem postizanja glavnine potencijala isplative energetske uštede i omogućavanja provedbe mjera, ventilatori snage između 125 W i 500 kW ugrađeni u druge proizvode također bi trebali podlijegati odredbama ove Uredbe.
(6)
Mnogi su ventilatori dio ventilacijskih sustava ugrađenih u zgradama. Nacionalno zakonodavstvo temeljeno na Direktivi 2010/31/EU Europskog parlamenta i Vijeća od 19. svibnja 2010. o energetskoj učinkovitosti zgrada (4), može postaviti nove strože zahtjeve energetske učinkovitosti za te ventilacijske sustave, primjenom metoda izračuna i mjerenja definiranih u ovoj Uredbi s obzirom na učinkovitost ventilatora.
(7)
Komisija je provela pripremnu studiju gdje su analizirani tehnički, ekološki i gospodarski aspekti ventilatora. Studija je izrađena zajedno s interesnim grupama i zainteresiranim stranama iz Unije i trećih zemalja, a rezultati su javno dostupni. Daljnji rad i savjetovanja pokazali su da bi se područje primjene moglo dodatno proširiti podložno iznimkama učinjenima za određene primjene kada zahtjevi ne bi bili odgovarajući.
(8)
Pripremna studija pokazala je da se ventilatori pogonjeni motorima ulazne snage između 125 W i 500 kW stavljaju na tržište Unije u velikim količinama, pri čemu njihova energetska potrošnja u fazi primjene predstavlja najznačajniji okolišni aspekt svih faza životnog ciklusa.
(9)
Pripremna studija pokazuje da je potrošnja električne energije u primjeni jedini značajni parametar ekološkog dizajna s obzirom na dizajn proizvoda kako je utvrđeno u Direktivi 2009/125/EZ.
(10)
Poboljšanja u energetskoj učinkovitosti ventilatora pogonjenih motorima ulazne električne snage između 125 W i 500 kW trebalo bi postići primjenom postojećih nevlasničkih isplativih tehnologija koje mogu smanjiti ukupne združene troškove njihove kupnje i funkcioniranja.
(11)
Zahtjeve za ekološki dizajn trebalo bi uskladiti sa zahtjevima energetske učinkovitosti za ventilatore pogonjene motorima ulazne električne snage između 125 W i 500 kW u cijeloj Uniji, doprinoseći time funkcioniranju unutarnjeg tržišta i poboljšanju okolišnih karakteristika tih proizvoda.
(12)
Mali ventilatori (neizravno) pogonjeni elektromotorom snage između 125 W i 3 kW koji primarno služe u druge svrhe, nisu obuhvaćeni područjem primjene. Za ilustraciju, mali ventilator za hlađenje elektromotora u lančanoj pili nije obuhvaćen područjem primjene, čak i ako je motor same lančane pile (koji također pokreće ventilator) snage iznad 125 W.
(13)
Trebalo bi predvidjeti odgovarajući vremenski okvir za proizvođače kako bi redizajnirali proizvode i prilagodili proizvodne linije. Rokovi bi trebali biti takvi da se izbjegnu negativni učinci na ponudu ventilatora pogonjenih motorima ulazne električne snage između 125 W i 500 kW te da se uzmu u obzir učinci troškova za proizvođače, posebno za mala i srednja poduzeća, osiguravajući pritom pravodobno postizanje ciljeva ove Uredbe.
(14)
Preispitivanje ove Uredbe predviđa se najkasnije četiri godine od njezinog stupanja na snagu. Postupak preispitivanja može započeti i ranije ako Komisija dobije dokaze koji to opravdavaju. Preispitivanjem bi se naročito trebala ocijeniti uspostava tehnološki neovisnih zahtjeva, potencijal za primjenu pogona promjenjive brzine (VSD) te nužnost broja i opsega iznimaka, kao i uvrštenje ventilatora ulazne električne snage ispod 125 W.
(15)
Energetsku učinkovitost ventilatora pogonjenih motorima ulazne električne snage između 125 W i 500 kW trebalo bi odrediti putem pouzdanih, točnih i ponovljivih metoda mjerenja, koje uzimaju u obzir priznate najsuvremenije uključujući, prema raspoloživosti, usklađene norme koje su usvojila europska tijela za normizaciju, kako je navedeno u Prilogu I. Direktivi 98/34/EZ Europskog parlamenta i Vijeća od 22. lipnja 1998. o utvrđivanju postupka obavješćivanja u području tehničkih normi i propisa te propisa o uslugama informacijskog društva (5).
(16)
Ovom bi se Uredbom trebao povećati prodor na tržište tehnologija koje ograničavaju utjecaj na okoliš tijekom životnog ciklusa ventilatora pogonjenih motorima ulazne električne snage između 125 W i 500 kW, vodeći ka godišnjim procijenjenim uštedama električne energije od 34 TWh do 2020. godine u usporedbi sa stanjem kada nikakve mjere nisu poduzete.
(17)
Sukladno s člankom 8. Direktive 2009/125/EZ, ovom bi se Uredbom trebali utvrditi primjenjivi postupci ocjene sukladnosti.
(18)
S ciljem olakšavanja provjera usklađenosti, od proizvođača bi se trebalo zahtijevati da navedu podatke u tehničkoj dokumentaciji iz priloga IV. i V. Direktivi 2009/125/EZ.
(19)
S ciljem daljnjeg ograničavanja utjecaja na okoliš ventilatora pogonjenih motorima ulazne električne snage između 125 W i 500 kW, proizvođači bi trebali dostaviti relevantne podatke o rastavljanju, recikliranju ili odlaganju na kraju vijeka trajanja takvih ventilatora.
(20)
Trebalo bi odrediti referentne vrijednosti za trenutačno raspoložive tipove ventilatora visoke energetske učinkovitosti. To će pomoći osigurati široku raspoloživost i laku dostupnost informacija, posebno malim i srednjim poduzećima te vrlo malim poduzećima, što će dodatno olakšati ugrađivanje najbolje dizajniranih tehnologija i omogućiti razvoj učinkovitijih proizvoda za smanjenje potrošnje energije.
(21)
Mjere predviđene u ovoj Uredbi u skladu su s mišljenjem odbora uspostavljenog člankom 19. stavkom 1. Direktive 2009/125/EZ,
DONIJELA JE OVU UREDBU:
Članak 1.
Predmet i područje primjene
1. Ovom se Uredba uspostavljaju zahtjevi za ekološki dizajn za stavljanje na tržište ili u pogon ventilatora, uključujući one ugrađene u druge proizvode povezane s energijom obuhvaćene Direktivom 2009/125/EZ.
2. Ova se Uredba ne primjenjuje na ventilatore ugrađene u:
i.
proizvode s jednim elektromotorom snage od 3 kW ili manje pri čemu je ventilator pričvršćen na istoj osovini koja se koristi za pogon glavne funkcije;
ii.
sušilice rublja i perilice-sušilice najveće ulazne električne snage ≤ 3 kW;
iii.
kuhinjske nape ukupne najveće ulazne električne snage 280 W, koja se pripisuje ventilatoru(ima).
3. Ova se Uredba ne primjenjuje na ventilatore koji su:
(a)
posebno namijenjeni za rad u potencijalno eksplozivnim atmosferama kako je definirano u Direktivi 94/9/EZ Europskog parlamenta i Vijeća (6);
(b)
namijenjeni samo za uporabu u slučaju nužde, i to kratkotrajno, s obzirom na zahtjeve protupožarne sigurnosti navedene u Direktivi Vijeća 89/106/EZ (7);
(c)
posebno namijenjeni za rad:
i.
(a)
kada radne temperature plina koji se kreće prelaze 100 °C;
(b)
kada radna temperatura okoline motora, ako se nalazi izvan protoka plina, koji pokreće ventilator prelazi 65 °C;
ii.
kada su godišnja prosječna temperatura plina koji se kreće i/ili radna temperatura okoline motora, ako se nalazi izvan protoka plina, niže od - 40 °C;
iii.
s naponom napajanja 1 000 V AC ili 1 500 V DC;
iv.
u toksičnim, visoko korozivnim ili zapaljivim okruženjima ili u okruženjima s abrazivnim tvarima;
(d)
stavljeni na tržište prije 1. siječnja 2015. kao zamjena za identične ventilatore ugrađene u proizvode stavljene na tržište prije 1. siječnja 2013.;
pri čemu se na pakiranju, u podacima o proizvodu i u tehničkoj dokumentaciji, s obzirom na točke (a), (b) i (c), mora jasno naznačiti da se ventilator koristi samo u svrhu za koju je namijenjen, a s obzirom na točku (d), proizvod(i) za koje je namijenjen.
Članak 2.
Definicije
Pored definicija navedenih u Direktivi 2009/125/EZ, primjenjuju se sljedeće definicije:
1.
„ventilator” znači rotacijski stroj s lopaticama koji se koristi za održavanje neprekidnog protoka plina, uobičajeno zraka, koji prolazi kroz njega i čiji rad po jediničnoj masi ne prelazi 25 kJ/kg i koji:
-
je namijenjen uporabi s ili je opremljen elektromotorom ulazne električne snage između 125 W i 500 kW (≥ 125 W i ≤ 500 kW) za pogon propelera pri točki njegove optimalne energetske učinkovitosti,
-
je aksijalni ventilator, centrifugalni ventilator, ventilator unakrsnog protoka ili ventilator miješalica,
-
može, ali ne mora biti opremljen motorom prilikom plasiranja na tržište ili stavljanja u pogon;
2.
„propeler” znači dio ventilatora koji prenosi energiju na protok plina i također je poznat kao kolo ventilatora;
3.
„aksijalni ventilator” znači ventilator koji pokreće plin u smjeru aksijalno na rotacijsku os jednog ili više propelera vrtložnog tangencijalnog kretanja koje stvara(ju) rotirajući propeler(i). Aksijalni ventilator može, ali ne mora biti opremljen cilindričnim kućištem, ulaznim ili izlaznim lopaticama vodilicama ili pločom s otvorom ili prstenom s otvorom;
4.
„ulazne lopatice vodilice” znače lopatice smještene ispred propelera za usmjeravanje protoka plina prema propeleru i koje mogu, ali ne moraju biti prilagodljive;
5.
„izlazne lopatice vodilice” znače lopatice smještene iza propelera za usmjeravanje protoka plina od propelera i koje mogu, ali ne moraju biti prilagodljive;
6.
„ploča s otvorom” znači ploču s otvorom u kojem je smješten ventilator i koji omogućava učvršćenje propelera na druge konstrukcije;
7.
„prsten s otvorom” znači prsten s otvorom u kojem je smješten ventilator i koji omogućava učvršćenje propelera na druge konstrukcije;
8.
„centrifugalni ventilator” znači ventilator u kojem plin ulazi u propeler(e) uglavnom u aksijalnom smjeru i napušta ga u smjeru okomitom na tu os. Propeler može imati jedan ili dva ulaza i može, ali ne mora imati kućište;
9.
„centrifugalni radijalni ventilator s lopaticama” znači centrifugalni ventilator gdje je vanjski smjer lopatica (jednog ili više) propelera na obodu radijalan u odnosu na os rotacije;
10.
„centrifugalni ventilator s lopaticama zakrivljenima prema naprijed” znači centrifugalni ventilator gdje je vanjski smjer lopatica propelera na obodu usmjeren prema naprijed u odnosu na smjer rotacije;
11.
„centrifugalni ventilator s lopaticama zakrivljenima prema nazad bez kućišta” znači centrifugalni ventilator gdje je vanjski smjer lopatica (jednog ili više) propelera na obodu usmjeren prema nazad u odnosu na smjer rotacije i koji nema kućište;
12.
„kućište” znači oblogu oko propelera koja usmjerava protok plina prema, kroz i iz propelera;
13.
„centrifugalni ventilator s lopaticama zakrivljenima prema nazad s kućištem” znači centrifugalni ventilator gdje je vanjski smjer lopatica propelera na obodu usmjeren prema nazad u odnosu na smjer rotacije i koji ima kućište;
14.
„ventilator unakrsnog protoka” znači ventilator u kojem je put plina kroz propeler u smjeru uglavnom pod pravim kutovima na njegovu os i pri ulazu i napuštanju propelera na njegovom obodu;
15.
„ventilator miješalica” znači ventilator u kojem je put plina kroz propeler na prijelazu između puta plina u ventilatorima centrifugalnog i aksijalnog tipa;
16.
„kratkotrajna uporaba” znači rad motora pri stalnom opterećenju, koje nije dovoljno dugo da se postigne temperaturna ravnoteža;
17.
„ventilator za prozračivanje” znači ventilator koji se ne koristi u sljedećim proizvodima povezanima s energijom:
-
sušilicama rublja i perilicama-sušilicama najveće ulazne električne snage 3 kW,
-
unutarnjim jedinicama klimatizacijskih proizvoda u kućanstvima i unutarnjim klimatizacijskim uređajima u kućanstvima najveće izlazne snage klimatizacijskog uređaja ≤ 12 kW,
-
proizvodima informacijske tehnologije;
18.
„specifični omjer” znači tlak mirovanja izmjeren na izlazu ventilatora podijeljen s tlakom mirovanja na ulazu ventilatora pri točki optimalne energetske učinkovitosti ventilatora.
Članak 3.
Zahtjevi za ekološki dizajn
1. Zahtjevi za ekološki dizajn za ventilatore navedeni su u Prilogu I.
2. Svaki zahtjev energetske učinkovitosti ventilatora iz Priloga I. odjeljka 2. primjenjuje se u skladu sa sljedećim vremenskim rasporedom:
(a) prva razina: od 1. siječnja 2013. ventilatori za prozračivanje ne smiju imati nižu ciljanu energetsku učinkovitost od one definirane u Prilogu I. odjeljku 2. tablici 1;
(b) druga razina: od 1. siječnja 2015. svi ventilatori ne smiju imati nižu ciljanu energetsku učinkovitost od one definirane u Prilogu I. odjeljku 2. tablici 2.
3. Zahtjevi u pogledu podataka o proizvodu za ventilatore i obvezni načini njihovog prikazivanja navedeni su u Prilogu I. odjeljku 3. Ti se zahtjevi primjenjuju od 1. siječnja 2013.
4. Zahtjevi energetske učinkovitosti ventilatora iz Priloga I. odjeljka 2. ne primjenjuju se na ventilatore namijenjene za rad:
(a)
uz optimalnu energetsku učinkovitost pri 8 000 okretaja u minuti ili više;
(b)
pri primjenama kada je specifični omjer veći od 1,11;
(c)
kao prijenosni ventilatori koji se koriste za prijenos neplinovitih tvari u primjenama industrijskog postupka.
5. Za ventilatore dvojne namjene namijenjene prozračivanju u uobičajenim uvjetima i u slučaju nužde, pri kratkotrajnoj uporabi, s obzirom na zahtjeve protupožarne sigurnosti kako je navedeno u Direktivi 89/106/EZ, vrijednosti primjenjivih stupnjeva učinkovitosti navedene u Prilogu I. odjeljku 2. smanjit će se za 10 % s obzirom na tablicu 1., odnosno 5 % s obzirom na tablicu 2.
6. Usklađenost sa zahtjevima za ekološki dizajn mjeri se i izračunava u skladu sa zahtjevima navedenima u Prilogu II.
Članak 4.
Ocjena sukladnosti
Postupak ocjene sukladnosti iz članka 8. Direktive 2009/125/EZ je sustav unutarnje kontrole dizajna naveden u Prilogu IV. toj direktivi ili sustav upravljanja za ocjenjivanje sukladnosti naveden u Prilogu V. toj direktivi.
Članak 5.
Postupak provjere u svrhu nadzora nad tržištem
Prilikom provođenja kontrola u okviru nadzora nad tržištem iz članka 3. stavka 2. Direktive 2009/125/EZ, nadležna tijela država članica primjenjuju postupak provjere naveden u Prilogu III. ovoj Uredbi.
Članak 6.
Okvirne referentne vrijednosti
Okvirne referentne vrijednosti za ventilatore najbolje izvedbe dostupne na tržištu u trenutku stupanja na snagu ove Uredbe navedene su u Prilogu IV.
Članak 7.
Preispitivanje
Komisija preispituje ovu Uredbu najkasnije četiri godine od njezinog stupanja na snagu i predstavlja rezultate tog preispitivanja Savjetodavnom forumu za ekološki dizajn. Preispitivanjem se naročito ocjenjuje izvedivost smanjenja broja tipova ventilatora s ciljem jačanja tržišnog natjecanja na temelju energetske učinkovitosti ventilatora koji mogu udovoljiti usporednoj funkciji. Preispitivanjem se također procjenjuje mogućnost smanjenja opsega iznimaka, uključujući dopustiva odstupanja za ventilatore dvojne namjene.
Članak 8.
Stupanje na snagu
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 30. ožujka 2011.